CELEX: 32020D1007(01)
Language: da
Date: 2020-09-02 00:00:00
Title: Myndigheden for Europæiske Politiske Partier og Europæiske Politiske Fondes afgørelse af 2. september 2020 om ikke at registrere Den Europæiske Alliance for Frihed og Demokrati ASBL (Kun den engelske udgave er autentisk) 2020/C 331/05

7.10.2020   
               
               
                  DA
               
               
                  Den Europæiske Unions Tidende
               
               
                  C 331/7
               
            
         Myndigheden for Europæiske Politiske Partier og Europæiske Politiske Fondes afgørelse
         af 2. september 2020
         om ikke at registrere Den Europæiske Alliance for Frihed og Demokrati ASBL
         (Kun den engelske udgave er autentisk)
         (2020/C 331/05)
         MYNDIGHEDEN FOR EUROPÆISKE POLITISKE PARTIER OG EUROPÆISKE POLITISKE FONDE HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU, Euratom) nr. 1141/2014 af 22. oktober 2014 om statut for og finansiering af europæiske politiske partier og europæiske politiske fonde (1), navnlig artikel 9,
         under henvisning til skrivelserne fra Den Europæiske Alliance for Frihed og Demokrati ASBL (non profit-organisation) og
         ud fra følgende betragtninger:
         
                     (1)
                  
                  
                     Myndigheden for Europæiske Politiske Partier og Europæiske Politiske Fonde (»myndigheden«) har den 27., 28. og 29. juli 2020 modtaget en række skrivelser fra Den Europæiske Alliance for Frihed og Demokrati ASBL (»EAFD«) med henblik på registrering som et europæisk politisk parti (2).
                  
               
                     (2)
                  
                  
                     Den 1., 5. og 13. august 2020 modtog myndigheden yderligere dokumentation fra EAFD (som sammen med de tidligere indsendte skrivelser herefter refereres til som »ansøgningen«).
                  
               
                     (3)
                  
                  
                     Den 14. august 2020 vedtog myndigheden en foreløbig vurdering rettet til EAFD, hvorved den meddelte sin foreløbige mening, nemlig at ansøgningen ikke opfyldte mindst en af betingelserne i artikel 3, stk. 1, i forordning (EU, Euratom) nr. 1141/2014.
                  
               
                     (4)
                  
                  
                     Navnlig havde EAFD ikke bevist, at den opfylder betingelsen i artikel 3, stk. 1, litra b), i forordning (EU, Euratom) nr. 1141/2014 (minimumsrepræsentationskrav).
                  
               
                     (5)
                  
                  
                     Ifølge den bestemmelse er registrering som et europæisk politisk parti afhængigt af, at ansøgeren beviser, at dens medlemspartier i mindst en fjerdedel af medlemsstaterne er repræsenteret af medlemmer af Europa-Parlamentet, af nationale parlamenter, af regionale parlamenter eller af regionale forsamlinger, eller at ansøgeren selv eller dens medlemmer i mindst en fjerdedel af medlemsstaterne har opnået mindst 3 % af de afgivne stemmer i hver af disse medlemsstater ved det seneste valg til Europa-Parlamentet.
                  
               
                     (6)
                  
                  
                     Ved den foreløbige vurdering opfordrede myndigheden EAFD til at tilvejebringe eventuelle skriftlige bemærkninger, som den ønskede at indgive, senest den 31. august 2020, og myndigheden oplyste også EAFD om, at ansøgningen under alle omstændigheder var ufuldstændig.
                  
               
                     (7)
                  
                  
                     Den 20. august 2020 sendte EAFD sit svar på den foreløbige vurdering, og den indgav yderligere dokumenter den 24., 26, og 27. august 2020.
                  
               
                     (8)
                  
                  
                     Efter at have gennemgået EAFD's svar på den foreløbige vurdering og de yderligere indgivne dokumenter er myndigheden fortsat af den opfattelse, at der skal gives afslag på ansøgningen, fordi EAFD ikke har bevist, at den opfylder minimumsrepræsentationskravene.
                  
               
                     (9)
                  
                  
                     Forud for den indledende vurdering fremlagde EAFD medlemsskabsformularer vedrørende: i) Østrig, ii) Kroatien, iii) Cypern, iv) Italien, v) Nederlandene, vi) Portugal og vii) Sverige.
                  
               
                     (10)
                  
                  
                     For så vidt angår Kroatien og Nederlandene fremlagde EAFD ikke dokumentation for medlemspartiernes repræsentation i Europa-Parlamentet eller i nationale eller regionale parlamenter eller forsamlinger i disse medlemsstater. Det skyldes, at medlemskabsformularerne ikke kom fra et nationalt eller regionalt politisk parti i hhv. Kroatien og Nederlandene.
                  
               
                     (11)
                  
                  
                     Med hensyn til Italien var resultatet af myndighedens kontroller og udtalelsen fra det nationale kontaktpunkt i henhold til forordning (EU, Euratom) nr. 1141/2014, dvs. Commissione di Garanzia degli Statuti e per la Trasparenza e il Controllo dei Rendiconti dei Partiti Politici, at det politiske parti, som EAFD anførte for denne medlemsstat, dvs. 10 Volte Meglio, ikke var repræsenteret i det italienske parlament, således som det var anført på den respektive medlemskabsformular.
                  
               
                     (12)
                  
                  
                     De medlemsskabsformularer, som EAFD fremlagde, var også præget af en række formelle mangler (f.eks. flere forskellige versioner, forkerte referencer, uoverensstemmende oplysninger).
                  
               
                     (13)
                  
                  
                     Som svar på den foreløbige vurdering anførte EAFD, at den »i øjeblikket havde medlemmer (medlemspartier og fysiske personer, medlemmer af Europa-Parlamentet) fra i) Østrig, ii) Cypern, iii) Italien, iv) Portugal, v) Sverige, vi) Nederlandene og vii) Kroatien«.
                  
               
                     (14)
                  
                  
                     EAFD erklærede, at den agtede at tilvejebringe dokumentation for, at de parlamentarikere, som underskrev medlemsskabsformularerne for Kroatien og Nederlandene, var medlemmer af Europa-Parlamentet (3).
                  
               
                     (15)
                  
                  
                     EAFD forklarede også, at medlemskabsformularen vedrørende Italien var et resultat af, at de selv havde fået ukorrekte oplysninger, og at de ville indgive dokumentation for et medlem mere.
                  
               
                     (16)
                  
                  
                     Myndigheden mener, at EAFD's svar ikke indeholder elementer, der vil kunne få myndigheden til at ændre sin foreløbige opfattelse.
                  
               
                     (17)
                  
                  
                     Med hensyn til repræsentation ved individuelle parlamentsmedlemmer hedder det i artikel 3, stk. 1, litra b), første del, at ansøgerens »[...] medlemspartier skal i mindst en fjerdedel af medlemsstaterne være repræsenteret af medlemmer af Europa-Parlamentet, af nationale parlamenter, af regionale parlamenter eller af regionale forsamlinger« (understregning tilføjet).
                  
               
                     (18)
                  
                  
                     Hvad det angår anføres i betragtning 4 i Europa-Parlamentets og Rådets forordning (EU, Euratom) 2018/673 af 3. maj 2018 om ændring af forordning (EU, Euratom) nr. 1141/2014 udtrykkeligt: »Derfor bør kun politiske partier og ikke enkeltpersoner medregnes i forbindelse med disse minimumsrepræsentationskrav« (4).
                  
               
                     (19)
                  
                  
                     EAFD har ikke fremlagt nogen politiske partier i Kroatien og Nederlandene og kunne ikke gøre brug af det politiske parti i Italien som fastslået i betragtning 11 ovenfor.
                  
               
                     (20)
                  
                  
                     Tilsvarende hedder det i artikel 3, stk. 1, litra b), anden del, i forordning (EU, Euratom) nr. 1141/2014, at ansøgeren »[...] eller dens medlemmer skal i mindst en fjerdedel af medlemsstaterne have opnået mindst 3 % af de afgivne stemmer i hver af disse medlemsstater ved det seneste valg til Europa-Parlamentet« (understregning tilføjet).
                  
               
                     (21)
                  
                  
                     EAFD har ikke indgivet dokumentation, som kan bevise, at den eller dens medlemspartier opfylder dette krav, og under alle omstændigheder finder de samme overvejelser i betragtning 19 ovenfor tilsvarende anvendelse.
                  
               
                     (22)
                  
                  
                     På dette grundlag vedrører den dokumentation, som eventuelt kunne bibeholdes med henblik på repræsentationskravet, kun fire medlemsstater: i) Østrig, ii) Cypern, iii) Portugal og iv) Sverige, og et sådant repræsentationsniveau er ikke tilstrækkeligt til at opfylde minimumsrepræsentationskravet, ifølge hvilket der skal være repræsentation i mindst syv lande.
                  
               
                     (23)
                  
                  
                     Denne konklusion ville ikke blive ændret, selv om EAFD fremlagde dokumentation for yderligere et medlem, muligvis fra en yderligere medlemsstat, således som der blev lagt op til i EAFD's svar på den foreløbige vurdering.
                  
               
                     (24)
                  
                  
                     På dette grundlag er det derfor ikke nødvendigt for myndigheden at vurdere resten af ansøgningen —
                  
               VEDTAGET FØLGENDE AFGØRELSE:
         
            Artikel 1
            Den ansøgning, som Den Europæiske Alliance for Frihed og Demokrati ASBL har indgivet om at blive registreret som et europæisk politisk parti, gives der hermed afslag på.
         
         
            Artikel 2
            Denne afgørelse får virkning på dagen for meddelelsen.
         
         
            Artikel 3
            Denne afgørelse er rettet til
            
                        Den Europæiske Alliance for Frihed og Demokrati ASBL
                     
                  
                        Avenue Louise/Louizalaan 65 box 11
                     
                  
                        1050 Bruxelles/Brussel
                     
                  
                        BELGIEN
                     
                  
         
            Udfærdiget i Bruxelles, den 2. september 2020.
            
               
                  For Myndigheden for Europæiske Politiske Partier og Europæiske Politiske Fonde
               
               M. ADAM
               
                  Direktør
               
            
         
         
            (1)  EUT L 317 af 4.11.2014, s. 1.
         
            (2)  På grund af sundhedssituationen i forbindelse med covid-19/coronavirus i Europa accepterede myndigheden undtagelsesvist at vurdere det tilsendte, før den havde modtaget underskrevne originaler.
         
            (3)  Svaret på den foreløbige vurdering indeholdt kun sådanne dokumenter for Nederlandene.
         
            (4)  EUT L 114 I af 4.5.2018, s. 1.